**Република Србија**



**МИНИСТАРСТВО ТУРИЗМА И ОМЛАДИНЕ**

Расписује

**ЈАВНИ ПОЗИВ**

ЗА ДОДЕЛУ СРЕДСТАВА ЗА ПОДСТИЦАЊЕ РАЗВОЈА И УНАПРЕЂЕЊА РУРАЛНОГ ТУРИЗМА И УГОСТИТЕЉСТВА

**1. Предмет**

 Министарство туризма и омладине расписује јавни позив за доделу средстава за подстицање развоја и унапређења руралног туризма и угоститељства, у складу са Законом о буџету Републике Србије и Уредбом о условима, начину доделе и коришћења средстава подстицаја за развој и унапређење руралног туризма и угоститељства на територији Републике Србије (у даљем тексту: Уредба) („Службени гласник РС“, број 13/25).

**2. Коришћење подстицајних средстава**

Право на доделу средстава подстицајa може да оствари:

 1) привредно друштво, друго правно лице или предузетник који обавља угоститељску делатност у угоститељским објектима за смештај, који се налазе на руралном подручју, врсте салаш, етно кућа или сеоско туристичко домаћинство и који објекат је у тој врсти, на дан подношења захтева за остваривање права на средства подстицаја (у даљем тексту: Захтев), евидентиран у систему е-Tуриста;

 2) физичко лице које обавља угоститељску делатност у објекту сеоског туристичког домаћинства и који објекат је у тој врсти, на дан подношења Захтева евидентиран у систему е-Туриста;

Напред наведено физичко лице, привредно друштво, друго правно лице или предузетник (у даљем тексту: Корисник) дужан је да угоститељску делатност обавља на начин и под условима прописаним Законом о угоститељству („Службени гласник РС“ 17/19).

 Физичко лице које је носилац решења о категоризацији може бити власник односно сувласник или члан породичног домаћинства, који са власником односно сувласником станује на истој адреси.

Чланом породичног домаћинства, у смислу ове Уредбе, сматра се брачни друг, родитељи, деца рођена у браку, ван брака или усвојена, браћа и сестре, родитељи брачних другова и унучад, која са власником, односно сувласником станују у истом стану, односно стамбеном објекту.

Средства подстицаја се одобравају за следеће намене:

1. изградња нових у саставу постојећег угоститељског објекта, као и доградња постојећих угоститељских објеката и пратећих објеката;
2. куповина мањих монтажних објеката намењених смештају корисника услуга, који ће са угоститељским објектом чинити функционалну целину;
3. реконструкција, санација, адаптација или други радови, као и инвестиционо и текуће одржавање угоститељског објекта, као и пратећих објеката и садржаја;
4. партерно уређење дворишта и уређење и набавка дворишног мобилијара;
5. опремање угоститељског објекта и пратећих садржаја ради унапређења угоститељске понуде у делу испуњења вишег нивоа прописаних стандарда за категоризацију;
6. опремање угоститељског објекта са циљем проширења смештајних капацитета;
7. уређење простора и набавка потребне опреме у оквиру сеоског туристичког

 домаћинства за пружање угоститељске услуге смештаја на отвореном у привремено постављеној опреми за камповање.

**3. Услови за остваривање права**

 Рурално подручје је дефинисано Уредбом и представља мирно природно окружење где туристи могу да остваре пасиван одмор, али и активности као што су шетња, планинарење, сплаварење, лов риболов и сл. Рурално подручје не садржи урбане елементе (вишеспратне стамбене или пословне зграде, густе саобраћајнице и сл), без обзира на намену тог простора опредељену планским документом.

**Привредно друштво, друго правно лице или предузетник остварује право на доделу средства подстицаја ако**:

1. у одговарајућем регистру има регистровану угоститељску делатност;
2. je катастарскa парцелa и угоститељски објекат на који се Пројекат односи у његовом власништву, сувласништву или је у закупу са периодом истека не краћим од три године, рачунајући од дана завршетка Пројекта. Право закупа мора бити уписано у катастар непокретности, без уписане забележбе којом би закупцу било ограничено одређено право по основу ове Уредбе;
3. на катастарској парцели и објекту на који се Пројекат односи нису уписани терети (упис или забележба хипотеке, плодоуживања, право прече куповине, право откупа, као и право закупа);
4. нема доспелих неизмирених обавеза по основу јавних прихода.

 **Физичко лице, носилац решења о категоризацији остварује право на доделу средстава подстицаја ако:**

1. је катастарска парцела и објекат на који се Пројекат односи у његовом власништву, сувласништву или је то физичко лице члан породичног домаћинства власника, односно сувласника;

1. на катастарској парцели и објекту на који се Пројекат односи нису уписани терети (упис или забележба хипотеке, плодоуживања, права прече куповине, права откупа и закупа).

У случају да корисник обезбеди сагласност свих плодоуживалаца из тачке 2) оверену код јавног бележника, плодоуживање се неће сматрати теретом.

У случају да је на катастарској парцели и објекту на који се Пројекат односи, Корисник сувласник, односно члан породичног домаћинства, прилаже сагласност власника, односно свих сувласника, оверену код јавног бележника, којом се даје право Кориснику да може да аплицира за доделу средства подстицаја по основу ове Уредбе.

**4. Начин остваривања права**

Поступак за остваривање права на подстицајна средства покреће се подношењем Захтева за подстицајна средства (у даљем тексту: Захтев).

Захтев нарочито садржи: основне податке о Кориснику, Пројекту, плану финансирања Пројекта и времену реализације Пројекта.

У прилогу захтева, **правно лице и предузетник** доставља следећу документацију:

1. Потврду о извршеној регистрацији ПИБ-а (може копија);

2. ОП образац - копија оверена у складу са Законом о оверавању потписа, рукописа и преписа („Службени гласник РС“, бр. 93/14, 22/15 и 87/18);

3. Решење о упису правног лица и предузетника у одговарајући регистар (може копија);

4. Уговор са пословном банком о отварању и вођењу текућег рачуна (може копија);

1. Доказ о власништву/сувласништву подносиоца захтева на локацији/објекту у који се улаже (за локацију/објекат може се доставити Уговор о дугорочном закупу уписан у надлежни регистар непокретности, без уписане забележбе којом би закупцу било ограничено одређено право по овом Конкурсу. Закуп је неопходно да траје минимално 3 године, рачунајући од дана завршетка Пројекта; У случају да је на катастарској парцели и објекту на који се Пројекат односи, Корисник сувласник, односно члан породичног домаћинства, прилаже сагласност власника, односно свих сувласника, оверену код јавног бележника, којом се даје право Кориснику да може да аплицира за доделу средстава подстицаја по овом Конкурсу;
2. За грађевинске и друге радове, односно одржавање угоститељског објекта Корисник обезбеђује грађевинску дозволу и/или друго решење којим се одобрава извођење предметних радова, у складу са прописима којима се уређује област планирања и изградње. У моменту подношења Захтева и потписивања уговора корисник није у обавези да поседује грађевинску дозволу и/или друго решење којим се одобрава извођење грађевинских и других радова, односно одржавање угоститељског објекта; Наведену документацију је потребно прибавити најкасније у року од 5 месеци, рачунајући од дана закључења уговора о додели средстава подстицаја. Идејни пројекат, предмер и предрачун радова потписани од стране овлашћеног лица, са приложеном спецификацијом радова (одговорног пројектанта), као и понуде овлашћеног извођача, не старије од 30 дана;
3. За уређење и опремање обезбедити најмање две упоредиве понуде (са истим артиклима) добављача, не старије од 30 дана (уз попуњен образац понуде приложен уз Јавни позив);
4. Потврду о регулисаним пореским обавезама, не старију од 30 дана;
5. Изјаву да за исте радове, односно опрему из Пројекта није по другом основу користио средства подстицаја (субвенције, донације и др.), нити је у току други поступак доделе средстава;
6. Изјаву о додељеној државној помоћи.

У прилогу захтева **физичко лице** доставља следећу документацију:

1. Уговор са пословном банком о отварању и вођењу текућег рачуна (може копија);
2. Доказ о власништву/сувласништву подносиоца захтева на локацији/објекту у који се улаже. У случају да је на катастарској парцели и објекту на који се Пројекат односи, Корисник сувласник, односно члан породичног домаћинства, прилаже сагласност власника, односно свих сувласника, оверену код јавног бележника, којом се даје право Кориснику да може да аплицира за доделу средства подстицаја по овом Конкурсу;
3. За грађевинске и друге радове, односно одржавање угоститељског објекта Корисник обезбеђује грађевинску дозволу и/или друго решење којим се одобрава извођење предметних радова, у складу са прописима којима се уређује област планирања и изградње. У моменту подношења Захтева и потписивања уговора корисник није у обавези да поседује грађевинску дозволу и/или друго решење којим се одобрава извођење грађевинских и других радова, односно одржавање угоститељског објекта. Наведену документацију је потребно прибавити најкасније у року од 5 месеци, рачунајући од дана закључења уговора о додели средстава подстицаја;

 Идејни пројекат, предмер и предрачун радова, потписани од стране овлашћеног лица, са приложеном спецификацијом радова (одговорног пројектанта), као и понуде овлашћеног извођача, не старије од 30 дана;

4. За уређење и опремање обезбедити најмање две упоредиве понуде (са истим артиклима)

 добављача, не старије од 30 дана (уз попуњен образац понуде приложен уз Јавни позив);

5. Очитана лична карта за физичко лице, за власника/сувласника, као и за члана породичног домаћинства, као и документ којим доказује да је члан породичног домаћинства (извод из матичне књиге рођених, извод из матичне књиге венчаних, односно изјава два сведока оверена код нотара);

6. Изјаву да за исте радове, односно опрему из Пројекта није по другом основу користио средства подстицаја (субвенције, донације и др.), нити је у току други поступак доделе средстава;

7. Изјаву о додељеној државној помоћи.

Потребна документа и Захтев прилажу се у оригиналу или овереној копији, осим документа за које пише да може бити достављена копија.

 Образац Захтева са Изјавом о додељеној државној помоћи, Изјавом о додели/коришћењу средстава, као и изјаве 1. и 2. могу се преузети са званичне интернет презентације министарства [www.mtо.gov.rs](http://www.mtо.gov.rs).

**5. Подношење захтева за доделу средстава подстицаја**

Захтев за подстицајна средства са траженом документацијом се доставља Министарству туризма и омладине, Сектор за туризам, Омладинских бригада 1, Београд, искључиво путем поште или преко писарнице Министарства.

Корисник по основу ове Уредбе може да оствари право на доделу средстава подстицаја само за један Пројекат, ако за исте радове, односно опрему из Пројекта није по другом основу користио средства подстицаја (субвенције, донације и др.), нити је у току други поступак доделе средстава.

**Корисник коме су током 2024. године додељена средства по основу Уредбе о условима, начину доделе и коришћења средстава подстицаja за развој и унапређење руралног туризма и угоститељства на територији Републике Србије („Службени гласник РС“, бр. 10/24 и 90/24) не може да оствари право на доделу средстава подстицаја, по основу ове Уредбе.**

Уплата средстава Кориснику врши се после достављања комплетне документације прописане Уредбом.

Крајњи рок за реализацију Пројекта је 12 месеци, рачунајући од дана уплате средстава подстицаја.

Корисник је у обавези да има интернет презентацију, односно неку од друштвених мрежа, као канал маркетинг комуникације, преко кога се врши промоција угоститељског објекта са описом дестинације, као и директна [комуникација](https://sr.wikipedia.org/wiki/%D0%9A%D0%BE%D0%BC%D1%83%D0%BD%D0%B8%D0%BA%D0%B0%D1%86%D0%B8%D1%98%D0%B0) са корисницима услуге.

Корисник је дужан да угоститељску делатност у угоститељском објекту обавља у периоду од најмање 3 године у континуитету, рачунајући од дана реализације Пројекта.

Изузетно, у случају оправданог прекида обављања угоститељске делатности, који не може бити дужи од 6 месеци, период се продужава за период прекида.

У периоду од најмање 3 године у континуитету, рачунајући од дана реализације Пројекта, Корисник не може да отуђи, нити да на други начин располаже угоститељским објектом, односно Пројектом, за који су по основу ове Уредбе искоришћена средства подстицаја.

Захтев и приложена документација остају трајно у архиви Министарства и не враћају се подносиоцу.

Рок за подношење захтева и пратеће документације је **31. март 2025**. године. Неблаговремени и неуредни захтеви, као и захтеви који не садрже комплетну документацију (изузев грађевинске дозволе, односно другог решења којим се одобрава извођење предметних радова, које је могуће доставити у року од 5 месеци од дана закључења уговора), неће бити узети у разматрање.

 Све додатне информације могу се добити на телефон: 011/3122-867.

1. **Критеријуми за одобравање подстицајних средстава**

Додела средстава подстицаја вршиће се у складу са следећим критеријумима:

1. врста и обим пројектних активности се односи на врсту радова и опремање објеката и пратећих садржаја у циљу унапређења туристичког промета;
2. допринос одрживом развоју, очувању природних ресурса руралне средине, као и стварање нових могућности за радно ангажовање локалног становништва;
3. допринос унапређењу квалитета понуде руралног туризма;
4. испуњеност циљева и усклађеност Пројекта са Стратегијом развоја туризма и другим планским документима из области туризма.

|  |
| --- |
| **КРИТЕРИЈУМИ КОЈИ СЕ ЦЕНЕ КОД ОДОБРАВАЊА СРЕДСТАВА** |
| **Ред.бр.** | **Критеријум** | **Опис** | **Максималан број бодова** |
| 1. | Врста и обим пројектних активности | Радна група за одлучивање о учешћу у финансирању пројеката развоја и унапређења руралног туризма и угоститељства вреднује врсту и обим радова (изградња нових, адаптација или реконструкција постојећих објеката, као и пратећих садржаја у циљу унапређења туристичког промета) | **35** |
| 2 | Допринос одрживом развоју, очувању природних ресурса и ангажовању локалног становништва | Радна група за одлучивање вреднује да ли и колико пројекат доприноси очувању природних ресурса руралне средине, као и стварање нових могућности за радно ангажовање локалног становништва  | **25** |
| 3 | Допринос унапређењу квалитета понуде руралног туризма | Радна група за одлучивање вреднује у којој мери реализација пројекта доприноси квалитету понуде руралног туризма | **20** |
| 4 | Испуњеност циљева и усклађеност са планским документима | Оцењује се у којој мери предложени пројекат утиче на повећање туристичког промета кроз развој руралног туризма, подстицања равномернијег регионалног и локалног развоја уз очување природне средине и локалне културе, традиције и обичаја, као и усклађеност са Стратегијом развоја туризма и другим планским документима из области туризма. | **20** |
| **Максималан број бодова** | **100** |

Радна група за одлучивање о учешћу у финансирању пројеката развоја и унапређења руралног туризма и угоститељства (у даљем тексту: Радна група), разматра Захтеве, врши оцену поднетих Захтева у складу са утврђеним критеријумима, утврђује ранг листу и даје предлог за доделу средстава подстицаја.

Корисник средстава подстицаја има обавезу да обезбеди суфинансирање одобреног пројекта до износа који не може бити мањи од 10% од укупне вредности пројекта.

 Максимална висина средстава подстицаја по Пројекту је 2.900.000,00 динара.

 Мере подстицаја спроводи министарство надлежно за послове туризма.

**Уговор о коришћењу средстава**

Међусобна права и обавезе у вези са коришћењем средстава подстицаја уређују се Уговором који закључују Министарство и Корисник.

 Правдање додељених средстава подстицаја Корисник доставља Министарству.

 Оправдани трошкови утрошених средстава подстицаја су трошкови настали на реализацији Пројекта почев од дана закључења уговора о додели средстава подстицаја, до дана истека рока за реализацију Пројекта.

Као инструмент обезбеђења Kорисник је дужан да изда сопствену бланко меницу, односно сопствену меницу са авалом пословне банке.